Sacrosanctæ æcclesiæ Cluniacensi quæ est constructa in honore beatorum apostolorum Petri et Pauli, ego Ingelbertus et uxor mea Rotrudis, pro remedio animarum nostrarum, concedimus et donamus quasdam res nostras in pago Matisconensi, in villa Varengo, hoc est curtilum unum, cum manso et vinea, in uno tenente, et servum, nomine Tetoldum, cum uxore sua et infantibus suis, et alias res quas in villa habemus, campos videlicet, prata, silvas, vineas, vercherias, totum quæsitum et adquirendum. Et in villa Maziriaco campum, quem de Almundo conquisivimus, totum concedimus ad jam dictum locum, a die presenti et deinceps, vel ad rectores ejus, in loco sepulturæ nostræ. Si quis contradixerit, peccabit; lege mundana de auro libram componat, et donatio nostra firma permaneat, constipulatione subnixa. Actum Cluniaco. Signum Ingelberti et uxoris ejus Rotrudis, qui donationem istam fæcerunt et firmari rogaverunt. S. Rannoldi. S. Bernardi. S. Bavonis et aliorum. Tetgerius scripsit die lunis, tercio calendas septembris, anno octavo regnante Ludovico rege.